MIRAKELET I PARIS: Ole Gunnar Solskjær feirer med United-fansen på Parc des Princes. Foto: John Sibley / Reuters

Solskjær bekrefter at Molde-kontrakten ble terminert

MANCHESTER (VG) Ole Gunnar Solskjær (46) forklarer hvorfor han bare har kontrakt med Manchester United.

Oppdatert 8. mars 2019

Artikkelen er over ett år gammel

Solskjær skapte blest etter at han sa i podcasten «Fotballklubben» at han tror han kun har kontrakt med Manchester United nå, mens alle trodde han var på utlån fra Molde.

les også Solskjær får hyllest og kritikk i franske medier

– Når det kommer til kontrakt-spørsmålet, så kan du ikke ha to kontrakter samtidig når du er manager, så Molde-kontrakten ble terminert. Jeg har kontrakt med United til slutten av juni, sier Solskjær på fredagens pressekonferanse på Carrington.

Solskjær signerte en ny treårskontrakt med Molde i begynnelsen av desember, men dennne er dermed ikke gjeldende lenger. Moldes administrerende direktør sa likevel til VG denne uken at Solskjær «etter planen» skal tilbake til MFK ved sesongslutt i England.

– Plager det deg at folk hele tiden snakker om når du kommer til å bli permanent manager?

– Nei, det er bare sånn mediene er, jeg er ikke her for å la meg rive med. Jeg er her for å gjøre jobben min, sier Solskjær.

Med på å planlegge sesongoppkjøring

Denne uken har to United-spillere, Luke Shaw og Romelu Lukaku, sagt at Solskjær burde få jobben, og at de tror det allerede er avgjort.

– Jeg elsker å trene disse guttene, jeg elsker å jobbe her, og som jeg har sagt så mange ganger, gjør jeg bare mitt beste hver eneste dag. Hvis det kommer til at det må tas en avgjørelse, så må vi tenke på det, svarer Solskjær på spørsmål om hva han synes om spillernes uttalelser.

les også Lukaku om «Solskjær-spørsmålet»: – Hva mer må han gjøre?

– Er man nødt til å kjenne klubben for å bli en vellykket manager i Manchester United?

– Sir Alex Ferguson kom inn uten å ha tilknytning til klubben, og han la hele livet sitt i det. Du må legge hele livet ditt i det. Men det hjelper at jeg kjenner klubben.

– Hvor langt frem i tid har du vært med på å planlegge?

– Så langt som det har vært nødvendig. Vi har sett på sesongoppkjøringen og vi har sett på spillere. Forhåpentligvis blir spillerne klubben signerer, værende i mange, mange år. Det kommer an på hvordan du ser på det, sier Solskjær.

Flere spillere klare mot Arsenal

Han måtte klare seg uten hele 10 spillere fra førstelagstroppen i bortekampen mot PSG onsdag kveld. Søndag ettermiddag venter en ny, svært viktig kamp mot femteplass Arsenal.

Nordmannen tror og håper at skadesituasjonen vil se lysere ut når de skal gjeste Emirates Stadium i London.

– Anthony Martial kommer til å være tilgjengelig igjen. Forhåpentligvis får vi Nemanja Matic og/eller Ander Herrera klare i tillegg. Så ting ser bedre ut. De trenger bare et par dager til med trening sammen med laget, sier Solskjær.

I tillegg er Paul Pogba tilbake fra suspensjon etter å ha mistet PSG-kampen.

Publisert: 08.03.19 kl. 11:03 Oppdatert: 08.03.19 kl. 22:35

Premier League S V U T M P 1 Leicester City 2 2 0 0 7 – 2 5 6 2 Everton 2 2 0 0 6 – 2 4 6 3 Arsenal 2 2 0 0 5 – 1 4 6 4 Liverpool 2 2 0 0 6 – 3 3 6 5 Crystal Palace 2 2 0 0 4 – 1 3 6 VIS MER Champions League

Champions League Europaliga

Europaliga Nedrykk